Ο 23χρονος διεθνής επιθετικός του Ατρόμητου, στην καλύτερη ως τώρα χρονιά της καριέρας του, πετυχαίνει κάτι που συμβαίνει για πρώτη φορά στην ιστορία του Ελληνικού ποδοσφαίρου. Να κατακτήσει την πρώτη θέση του πίνακα των σκόρερ ως δανεικός από άλλη ομάδα αλλά συγχρόνως και ως ο μικρότερος πρώτος σκόρερ στην ιστορία του Ελληνικού πρωταθλήματος.

Ένα από τα λίγα ονόματα που ξεχώρισαν στο φετινό πρωτάθλημα, πέραν κάποιων εκ των πρωταγωνιστών της εξαιρετικής πορείας του πρωταθλητή ΠΑΟΚ, ήταν αυτό του πρώτου σκόρερ της Superleague Ευθύμη Κουλούρη.

Ο 23χρονος επιθετικός του Ατρόμητου δανεικός (κατά σύμπτωση) από τον ΠΑΟΚ, κατακτά την πρώτη θέση του πίνακα των σκόρερ και γίνεται ο μικρότερος σε ηλικία ποδοσφαιριστής στο Ελληνικό πρωτάθλημα που το πετυχαίνει.

Συγχρόνως είναι και ο δεύτερος μικρότερος πρώτος σκόρερ την φετινή αγωνιστική περίοδο, σε όλες τις Ευρωπαϊκές λίγκες μετά το φαινόμενο Κιλιάν Εμπαπέ.

Πως τον βοήθησε ο Ατρόμητος

Ο Κουλούρης δείχνει να έχει βρει στον Ατρόμητο τις συνθήκες που δεν μπόρεσε να βρει (ή δεν του προσφέρθηκαν) στον ΠΑΟΚ. Αρχικά χρόνο συμμετοχής και στην συνέχεια το σημαντικότερο ίσως στοιχείο που μπορεί να δώσει ένας οργανισμός σε έναν φέρελπι επιθετικό. Την εμπιστοσύνη.

Φυσικά και ο ίδιος φρόντισε με την εικόνα του στο γήπεδο να ανταποδώσει την εμπιστοσύνη που του έδειξε το κλαμπ και ο Νταμίρ Κάναντι πετυχαίνοντας πολλά και σημαντικά τέρματα, ενώ συν το χρόνο πρόσθεσε και νέα χαρακτηριστικά στο παιχνίδι του.

Από την πλατφόρμα του Transfermarkt βλέπουμε την στατιστική εικόνα ανά ομάδα, για να αναλύσουμε στην συνέχεια τα δεδομένα.

Η στατιστική εικόνα του Ευθύμη Κουλούρη ανά ομάδα

Εκμεταλλευόμενος την ελευθερία που του έδωσε ο προπονητής του αλλά και οι σχηματισμοί με δύο επιθετικούς (3-5-2 και 4-4-2) που επέλεξε σε κάποια παιχνίδια ο τεχνικός του Ατρόμητου, κινήθηκε σε περισσότερους χώρους κυρίως εκτός περιοχής, βελτίωσε χαρακτηριστικά το συνδυαστικό του παιχνίδι, πρόσθεσε ασίστ αλλά είχε και καλύτερη ολοκλήρωση ενεργειών με σουτ από μέση και μακρινή απόσταση.

Στα γραφήματα που ακολουθούν μπορούμε να διακρίνουμε τον χρόνο συμμετοχής που είχε αλλά και την αποτελεσματικότητα του σε κάθε μια από τις ομάδες που αγωνίστηκε, ώστε να δούμε την εξέλιξη του κατά την φετινή χρονιά.

Χρόνος Συμμετοχής

Στο πρώτο γράφημα φαίνεται ότι ο χρόνος συμμετοχής που έχει στον Ατρόμητο είναι κατά αντιστοιχία σαφώς μεγαλύτερος από αυτός που είχε στον ΠΑΟΚ και την Ανόρθωση.

Συμμετοχές



Στον ΠΑΟΚ είχε 43,2 λεπτά συμμετοχής κατά μέσο όρο ανά αγώνα, στην Ανόρθωση 38,5 ενώ στον Ατρόμητο έφτασε τα 85,8.

Γκολ

Ενώ στο δεύτερο παρατηρούμε την αποτελεσματικότητα του, με τα ποσοστά στον Ατρόμητο να είναι πολύ μεγαλύτερα από ΠΑΟΚ και Ανόρθωση.

Συνολικά γκολ και γκολ ανά αγώνα

Στην Ανόρθωση πέτυχε 6 γκολ σε 21 αγώνες, δηλαδή σκόραρε με συχνότητα 0,28 ανά αγώνα, στον ΠΑΟΚ 14 σε 83, δηλαδή μόλις 0,16 ανά αγώνα, ενώ στον Ατρόμητο έχει φτάσει τα 25 γκολ σε 34 παιχνίδια με ποσοστό 0,73 που είναι σαφώς υψηλότερο.

Video Analysis

Το Repress.gr εκτός από τα στοιχεία που ανέλυσε από τις πλατφόρμες Transfermarkt και WyScout, προχώρησε και στην δημιουργία ενός βίντεο που παρουσιάζει την φετινή εικόνα του Ευθύμη Κουλούρη όπου φαίνεται η βελτίωση του σε επιμέρους στοιχεία και όχι μόνο στο σκοράρισμα.

Οι τοποθετήσεις του στην περιοχή, το ξεμαρκάρισμα, το συνδυαστικό παιχνίδι, οι εκτός περιοχής ενέργειες, οι μονομαχίες στον αέρα αλλά και οι ασίστ σε ένα βίντεο που ολοκληρώνεται και με μερικά από τα πιο σημαντικά του τέρματα.

Koulou me intro Check out this video on Streamable using your phone, tablet or desktop.

Η εικόνα του κατά την φετινή αγωνιστική περίοδο και τα 25 γκολ σε όλες τις διοργανώσεις, έχει δημιουργήσει λογικά σκέψεις επιστροφής στην ομάδα που ανήκει, δηλαδή τον ΠΑΟΚ όπου οι τρεις φορ που αγωνίστηκαν φέτος πέτυχαν συνολικά 28 γκολ (Πρίγιοβιτς 16 ως τον Γενάρη, Άκπομ 6, Σβιντέρφσκι 6 από τον Γενάρη και μετά), από την άλλη όμως υπάρχει όμως πάντα η προοπτική του εξωτερικού που σαφώς και δεν μπορεί να αφήσει κανέναν ασυγκίνητο.